ผู้บัญชาการทหารสูงสุด ในฐานะหัวหน้าผู้รับผิดชอบในการแก้ไขสถานการณ์ฉุกเฉินด้านความมั่นคง ชี้แจงหลังประกาศใช้ พ.ร.ก. ฉุกเฉิน
ผู้บัญชาการทหารสูงสุด ในฐานะหัวหน้าผู้รับผิดชอบในการแก้ไขสถานการณ์ฉุกเฉินด้านความมั่นคง ชี้แจงหลังประกาศใช้ พ.ร.ก. ฉุกเฉิน พลเอก พรพิพัฒน์ เบญญศรี ผู้บัญชาการทหารสูงสุด ในฐานะหัวหน้าผู้รับผิดชอบในการแก้ไขสถานการณ์ฉุกเฉินด้านความมั่นคง ชี้แจงถึงการประกาศพระราชกำหนดการบริหารราชการในสถานการณ์ฉุกเฉิน พ.ศ.2548 ของรัฐบาล เนื่องจากจำนวนผู้ติดเชื้อ จำนวนกลุ่มเสี่ยงเพิ่มขึ้นต่อเนื่อง รัฐบาลจึงจำเป็นยกระดับเพื่อให้เกิดการควบคุม โดยการออกข้อกำหนดจะออกแบบจากเบาไปหาหนัก หลังจากการออกพระราชกำหนดดังกล่าวแล้ว ในส่วนที่รับผิดชอบได้มีการตั้งจุดตรวจ หรือจุดควบคุมสถานการณ์การแพร่ระบาดโควิด-19 จำนวน 357 แห่งทั่วประเทศ โดยในกรุงเทพมหานครมีจำนวน 7 แห่ง แต่ละจุดมีเจ้าหน้าที่ตำรวจ ฝ่ายปกครอง อาสาสมัครหน่วยงานราชการต่างๆ ยกเว้นบางจุดอาจจะมีสารวัตรทหารเข้ามาช่วยดูแล เพื่ออำนวยความสะดวกและคัดกรองผู้สัญจรไปมาที่อาจไม่ปฏิบัติตามมาตรการที่กำหนด ยืนยันการดำเนินการ ไม่ได้ใช้กลไกทหารเข้ามาดูแลสถานการณ์ แต่ได้บูรณาการหน่วยงาน ทั้งสำนักงานตำรวจแห่งชาติ ฝ่ายปกครองและส่วนราชการที่เกี่ยวข้องกับการบังคับใช้มาตรการ ข้อกำหนด เพื่อนำไปสู่การปฏิบัติอย่างจริงจัง พร้อมขอความร่วมมือประชาชนทุกคน ปฏิบัติตามข้อกำหนดของพระราชกำหนดฯ และปรับเปลี่ยนพฤติกรรม โดยเฉพาะการเว้นระยะห่างทางสังคม การทำงานที่บ้าน ไม่ชุมนุมและไม่จัดกิจกรรมที่จะก่อให้เกิดการแพร่ระบาด แต่หากรณรงค์แล้วไม่ปฏิบัติตาม รวมทั้งหากพบตัวเลขผู้ติดเชื้อเพิ่มสูงขึ้น จะออกข้อกำหนดที่เข้มงวดขึ้น ย้ำว่าขณะนี้ยังไม่ปิดประเทศ ยังไม่ปิดเมือง ยังไม่ปิดบ้าน ทุกคนยังสามารถสัญจรได้ตามปกติผู้บัญชาการทหารสูงสุด ยังกล่าวถึงกรณีที่มีผู้ติดเชื้อมาจากสนามมวยลุมพินีเป็นจำนวนมาก แม้จะมีการทำหนังสือให้ยกเลิกการจัดกิจกรรมไปแล้วนั้น โดยยอมรับว่า อาจเกิดจากความบกพร่อง ความไม่รัดกุม แต่ผู้เกี่ยวข้องได้มีการตรวจสอบและดำเนินการแล้ว จึงอยากให้ทุกคนร่วมกันดำเนินการตามาตรการ เพื่อป้องกันการแพร่ระบาดในอนาคต